Uhulumende weZimbabwe: Sizosebenzisa Imithetho Yonke Ekhona Ukuvimba Ingozi Zomgwaqo
Uhulumende weZimbabwe uthi kunengi asakukhangela emizameni yakhe yokulondoloza impilo yabahamba ngezimota ezithwala abantu okubalisa ukusebenzisa umthetho we SI 129.
HARARE — Uhulumende uthi uzimisele ukwenza konke okusemandleni akhe ukusebenzisa imithetho ebalisa owe Statutary Instrument 129 womnyaka ka 2015 okhuluma phezu kokufakwa kwemitshina etshengisa isiqubu imota ezithwala abantu zigijima ngaso ukwenqabela ingozi zemigwaqweni. Umphathintambo wogatsha lwezokusetshenziswa kwemitshina yakulezi nsuku - Information and Communications Technology and Cyber Security - ICT, umnumzana Kazembe Kazembe ulandisa ngosekuthe kwenziwa nguhulumende ukusebenzisa lumthetho we SI 129 kuze kube khathesi. Kodwa abenhlanganiso ephatheke emikhankasweni yokulwela ilungelo lezihambi eye Passenger Association of Zimbabwe - PAZ bathi ukuphuza kukahulumende ukusebenzisa imithetho efana lowe SI 129 osuleminyaka emithathi wethulwayo kungokunye kosekubangele ukuqonga kwenani labalahlekelwa yimpilo labalimala engozini zemigwaqweni. Isikhulumeli sale inhlanganiso ye PAZ emhlubulweni we Mandebeleni umnumzana Nobert Mafu ulandisa kabanzi ngalokhu. U Mafu uthi abammeli bezigaba edale lephalamende balomlandu wokuthi baphume lomthetho osekela lokho. Umnumzana Evance Shava, isakhamuzi sako Bulawayo yena ukhala ngabatshayeli bezimota ezithwala uzulu athi benza umathanda emigwaqweni besephula imithetho. Abenhlanganiso yamagqwetha alwela ilungelo loluntu eye Abammeli Human Rights Network bona bakhuthaza uhulumende ukuba aphange awusebenzise lumthetho. Obona ngokuqhutshwa kwenhlelo enhlanganisweni yamagqwetha le umnumzana Tineyi Mukwewa ulandisa ngalokho. U Mukwewa uthi alomsebenzi omkhulu amalunga edale lephalamende ukufuqa uhulumende ukuba enze okumele kwenziwe phansi kwalo mthetho. Abe Traffic Safety Council of Zimbabwe – TSCZ bathi phose isilinganiso sokungamatshumi ayisitshiyagalo lunye ekhulwini ( nearly 90% ) sengozi zemigwaqweni zibangelwa yikuphosisa kwabantu. Bathi lokhu ngokubalisa ukugijima ngesiqubu esiphezulu okwedlulisa amalawulo ikakhulu abamabhasi, ukuthatha izinqumo ngesikhathi esingafanelanga kanye lokutshayela ngendlela elobutshapha. Abe PAZ belethemba lokuba imiphefumulo yabantu ingalondolozeka emigwaqweni nxa ungasetshenziswa ngendlela lumthetho we SI 129.